Nordisk Film Biografer fremlægger plan for at nedrive den ikoniske Palads-biograf i København.

I 2017 blev det afvist at frede den over 100 år gamle Palads-biograf i hjertet af København. Nu fremlægger Nordisk Film Biografer sammen med Bjarke Ingels Group konkrete planer for et nyt Palads.

Hvis planerne vedtages og finansieringen kan skaffes, så betyder det, at den nuværende Palads-bygning – der i 1989 fik sit ikoniske pastelfarvede ydre af kunstneren Poul Gernes – skal rives ned og erstattes af en kontorbygning med biograf i kælderen på 8.000 kvm., skriver Ejendomswatch.

Bygningen skal efter planen være på højde med SAS-hotellet. Og det til en pris på over en milliard kroner.

Læs også ‘#RedPalads: Biograf-fans vil redde Palads fra døden‘.

Det har længe været et ønske for Nordisk Film Biografer at erstatte Palads med en moderne biografbygning, men det ønske har mødt modstand fra #RedPalads-bevægelsen, der har krævet en fredning. Det har de københavnske politikere afvist.